Author: cebulakova
Company: MPSVR

Predkladacia správa

V článku I až V návrhu zákona predkladá Ministerstvo práce, sociálnych vecí a rodiny Slovenskej republiky, ako iniciatívny návrh na rokovanie vlády Slovenskej republiky, návrh zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 317/2009 Z. z. a ktorým sa menia a dopĺňajú niektoré zákony.

 Zámerom návrhu zákona v článku I je skvalitniť podmienky poskytovania  sociálnych služieb pre fyzické osoby, ktoré sú na tieto sociálne služby odkázané a zároveň uľahčiť a zjednodušiť poskytovanie a zabezpečovanie týchto služieb územnou a regionálnou samosprávou, verejnými a neverejnými poskytovateľmi. Navrhované zmeny sú výsledkom poznatkov z praxe získaných prostredníctvom osobných stretnutí so zainteresovanými subjektmi, vrátane užívateľov sociálnych služieb a monitoringu realizovaného                        za obdobie  1. polroka 2009 na úrovni obcí,  miest a samosprávnych krajov.

Predmetom predkladaného návrhu zákona je najmä úprava vybraných ustanovení zákona, v ktorých bolo nevyhnutné vykonať legislatívno-technické zmeny s cieľom zabezpečiť pre prax jednoznačný výklad a  jednotnú aplikáciu v rámci celej Slovenskej republiky, precizovanie podmienok poskytovania a zabezpečenia sociálnej služby pre klienta zo strany samosprávnych orgánov tak, aby sa vytvorili lepšie podmienky na zabezpečenie práva klienta na výber sociálnej služby a jej poskytovateľa a tým aj právo na dostupnosť sociálnej služby. Viaceré navrhované zmeny sú zamerané na zníženie administratívnej a finančnej záťaže obcí a samosprávnych krajov pri vykonávaní lekárskej posudkovej činnosti, ale aj ďalšie posunutie účinnosti niektorých povinností poskytovateľov sociálnych služieb a samosprávnych orgánov v záujme vytvorenia dostatočného časového priestoru na ich zabezpečenie, vrátane vytvorenia personálnych predpokladov a finančného krytia. 

Nízkoprahový charakter niektorých sociálnych služieb si vyžiadal odlišnú úpravu financovania v porovnaní s inými druhmi sociálnych služieb navrhuje sa a tiež doplniť spôsob výpočtu finančného príspevku na prevádzku pre neverejných poskytovateľov pri  tzv. „nadštandardných činnostiach“, ktoré však nie je možné považovať za sociálne služby.  Novelou sa dopĺňajú podmienky plnenia kvalifikačných predpokladov pri vybraných pracovných činnostiach, napr. opatrovateľ/ka, posudzujúci zdravotnícky/a pracovník/čka s cieľom uľahčiť zabezpečenie týchto činností v praxi.  Súčasne sa menia podmienky poskytovania sociálnej služby a vykonávanie vzdelávacích programov pre subjekty, ktoré tieto činnosti budú vykonávať so ziskom.

Návrh zákona rieši aj v súčasnosti aktuálny problém tzv. „nelegálnych poskytovateľov“, a to tým, že umožňuje Ministerstvu práce, sociálnych vecí a  rodiny Slovenskej republiky prijať účinné opatrenia na zamedzenie takejto činnosti a zabezpečiť ochranu práv klientov.

Návrhom zákona sa v článku II vypúšťa z prílohy č. 2 živnostenského zákona pôvodný text, čím sa umožňuje, aby sa poskytovanie sociálnych služieb a vykonávanie vzdelávacích programov mohlo zabezpečovať ako voľná a nie viazaná živnosť.

	Navrhovaná právna úprava v článkoch I a II nepredpokladá dopad na štátny rozpočet a rozpočty obcí, miest a vyšších územných celkov, nakoľko nezakladá žiadne nové kompetencie pre obce, mestá a samosprávne kraje, ktoré si náklady spojené s poskytovaním a zabezpečovaním sociálnych služieb pokrývajú v rámci svojich rozpočtov.  

Predmetným návrhom zákona sa v článku III navrhuje meniť a doplniť zákon                     č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov.

Ide o tieto návrhy zmien: 

-	na účely posúdenia hmotnej núdze považovať za príjem štipendium študenta                v doktorandskom štipendijnom programe v dennej forme,
-	upraviť posudzovanie majetku tak, že za majetok sa nepovažuje vlastníctvo jedného osobného motorového vozidla,
-	odstrániť nedostatky, ktoré vyplývajú z aplikačnej praxe.
                        	V dôsledku týchto zmien prípadné zvýšenie čerpania finančných prostriedkov na dávke v hmotnej núdzi a príspevkov k dávke v hmotnej núdzi,  bude zabezpečené v rámci  rozpočtu kapitoly Ministerstva práce, sociálnych vecí a rodiny Slovenskej republiky na rok 2010 a návrhu limitov rozpočtovej kapitoly Ministerstva práce, sociálnych vecí a rodiny Slovenskej republiky na roky 2011 a 2012.                 	

Predkladaný návrh obsahuje v článku IV aj zmeny a doplnenia zákona č. 305/2005     Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov, v ktorej sa navrhuje odstránenie legislatívno-technických a interpretačných problémov vzniknutých. zrušením zákona č. 195/1998 Z. z. o sociálnej pomoci v znení neskorších predpisov. Návrh obsahuje i ustanovenia, ktoré spoločne s  niektorými novonavrhovanými ustanoveniami  zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov majú za cieľ odstrániť aplikačné problémy v oblasti posudzovania zdravotného stavu dieťaťa, ktoré je umiestnené v zariadení na výkon rozhodnutia súdu a  potrebuje mimoriadne náročnú osobitnú starostlivosti v špecializovanej samostatnej skupine detského domova. Úprava nemá vplyv na rozpočet kapitoly. 

	V článku V sa navrhuje zmeniť zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov. Navrhované zmeny súvisia s potrebou odstrániť nejednotnosť pri aplikácii vybraných ustanovení tejto právnej normy v praxi, vykonať potrebné legislatívno-technické úpravy a zosúladiť zákon s inými právnymi predpismi. 

	V záujme zabezpečiť kontinuitu s predchádzajúcou právnou úpravou (zákon č. 195/1998 Z. z. o sociálnej pomoci v znení neskorších predpisov) sa navrhuje, aby sa vianočný príspevok nepovažoval za príjem na účely peňažných príspevkov na kompenzáciu.  

	Zároveň sa pri peňažnom príspevku na úpravu bytu, peňažnom príspevku na úpravu garáže a peňažnom príspevku na úpravu rodinného domu ustanovuje na základe akého dokladu je možné tieto peňažné príspevky poskytnúť, a to v súlade s ustanovením § 41 ods. 5 zákona. Pri tomto peňažnom príspevku sa presne určuje, za akých podmienok a v akej výške je možné uplatňovať pohľadávku v konaní o dedičstve v prípade úmrtia fyzickej osoby s ťažkým zdravotným postihnutím pred uplynutím zákonom stanovenej lehoty (uplatňovanie pohľadávky v konaní o dedičstve bolo pri tomto peňažnom príspevku zavedené od 1. januára 2009). 

	V záujme odstrániť súčasné aplikačné nejasnosti sa navrhuje spresniť podmienky poskytovania peňažného príspevku na kompenzáciu zvýšených výdavkov v prípade, ak je fyzickej osobe s ťažkým zdravotným postihnutím poskytovaná sociálna služba v zariadení sociálnych služieb. Ďalej sa navrhuje určiť postup pri krátení peňažného príspevku na osobnú asistenciu v prípade, ak pobyt fyzickej osoby s ťažkým zdravotným postihnutím v zdravotníckom zariadení presahuje 30 dní. S cieľom predísť nejednotnosti pri aplikácii predmetnej právnej úpravy sa navrhuje spresniť aj podmienky plnenia povinnosti vrátiť pomernú časť poskytnutého peňažného príspevku na kúpu osobného motorového vozidla, ak fyzická osoba s ťažkým zdravotným postihnutím nezačne vykonávať niektorú zo zákonom vymedzených integračných aktivít. 

	Navrhuje sa jednoznačne ustanoviť postup v prípade, ak sa v priebehu kalendárneho mesiaca zmenia rozhodujúce skutočnosti. Navrhuje sa jednoznačne ustanoviť podmienky pre obnovenie výplaty peňažného príspevku na kompenzáciu spätne a pre určenie prislúchajúcej výšky peňažného príspevku na kompenzáciu za uplynulé obdobie, ak sa dodatočne zistia skutočnosti, ktoré majú vplyv na výšku poskytnutého peňažného príspevku. Navrhuje sa ustanoviť, že zákonom ustanovené sankcie pre fyzickú osobu je možné uplatniť len v prípadoch, ak fyzická osoba úmyselne uvedie nepravdivé údaje a v tejto nadväznosti jej bol neprávom poskytnutý, resp. je opakovane poskytovaný, peňažný príspevok na kompenzáciu. 

Uplatnenie predkladaného návrhu zákona v praxi z hľadiska finančných dopadov predpokladá navýšenie verejných výdavkov zo štátneho rozpočtu v roku 2010 o 1 814 tis. eur, v roku 2011 o 1 187 tis. eur a v roku 2012 o 890 tis. eur, ktoré sú zapracované do návrhu rozpočtu kapitoly na roky 2010 až 2012.

	Návrh zákona bol dňa 20. augusta 2009 predložený na medzirezortné pripomienkové konanie, ktoré bolo ukončené dňa 10. septembra 2009. Celkom bolo uplatnených 311 pripomienok, z toho 94 zásadných. Návrh zákona sa predkladá s rozpormi s Bratislavským samosprávnym krajom, Banskobystrickým samosprávnym krajom, Košickým samosprávnym krajom, Žilinským samosprávnym krajom, Združením miest a obcí na Slovensku, Radou vlády pre osoby so zdravotným postihnutím a Asociáciou organizácií zdravotne postihnutých občanov Slovenskej republiky.

Výsledky pripomienkového konania sú uvedené vo vyhodnotení pripomienkového konania, ktoré je súčasťou predkladaného materiálu. 

Návrh zákona bol 21. septembra  2009 prerokovaný v Hospodárskej a sociálnej rade Slovenskej republiky, ktorá ho odporučila na ďalšie legislatívne konanie.

Návrh zákona je v súlade s Ústavou Slovenskej republiky, ďalšími všeobecne záväznými právnymi predpismi a medzinárodnými zmluvami a inými medzinárodnými dokumentmi, ktorými je Slovenská republika viazaná. 

Vzhľadom na doložku zlučiteľnosti návrhu zákona s právom Európskych spoločenstiev a s právom Európskej únie, vypracovanie tabuľky zhody a aproximačnej prílohy je bezpredmetné.

Nové znenie návrhu zákona sa predkladá na rokovanie vlády Slovenskej republiky po zapracovaní pripomienok Legislatívnej rady vlády Slovenskej republiky.